Трымаю ў руках кнігу “Памяць” Дзяржынскага раёна. На старонцы 549 заўважаю знаёмае прозвішча – Абрамовіч. Прозвішча нашай суседкі Ніны Антонаўны таксама Абрамовіч, і родам яна з Чэрнікаўшчыны. Прашу бабулю Ніну мне ўсё растлумачыць.

- Так, Сашанька. Гэта ж мой родненькі татачка Абрамовіч Антон Іванавіч, 1900 года нараджэння, радавы, загінуў 11.02.1945 года ў Польшчы.

Бабуля Ніна расхвалявалася, заплакала… Як магу, яе супакойваю. Прашу расказаць пра сваіх бацькоў. - Сашанька, - яна заўсёды так ласкава мяне называе, - што я табе магу расказаць.

- Нарадзілася я ў 1940 годзе, таму свайго татачку амаль не помню. Памятаю толькі, як адпраўлялі яго на фронт. Успамінаю вельмі многа машын, можа штук з 20, і на машынах роўненькімі радочкамі сядзяць салдаты… Мама Люба мне расказвала, што гэта было ў Вязані. Тады яшчэ папрасіў яе татачка падаць яму мяне малую на машыну, пагладзіў мяне па галоўцы і сказаў: “Паглядзіце, мужчыны, якая прыгожая ў мяне дачушка! Толькі я яе ўжо больш не пабачу”. –Машыны рушылі, і мама ўжо на хаду мяне забрала з татавых рук… Мусіць, на самай справе , ёсць у чалавека шостае пачуццё. Гэта быў ліпень 1944 года. А зімою 1945 года суседзі напісалі ў пісьмах сваім родным, што пахавалі Антона Абрамовічавага…

Мая родная бабуля Ганна, татава мама, не змагла перажыць такое вялікае гора, і ў красавіку 1945 года яе не стала. Мама тры гады пралівала слёзы, але трэба было паднімаць на ногі чатырох дзетак.Прыйшлося майму брату Івану ( 1930 года нараджэння) узяць у рукі і плуг, і касу. - Бабуля Ніна, а хто служыў разам з вашым бацькам? - Федзя Абуховічаў і Антон Клочкаў (Абуховіч Фёдар Антонавіч і Клочка Антон Васільевіч). Сашанька, гэта яны выкапалі майму тату магілу, накрылі яго шынялём, так і засыпалі… Маме ён сніўся і ўсё скардзіўся, што надта баляць яму ручанькі. Ён жа быў у нас столярам, умеў зрабіць і вокны, і дзверы . Да яго ішлі людзі і з горам, і з бядою. Раней труну для нябожчыка рабілі самі. І тата нікому не адказваў. Нават для нябожчыка ім была зроблена спецыяльная лава, пафарбаваная… Мама мая была непісьменная, родам з Вязанкі, а тата любіў чытаць газеты. Увесь свой прысядзібны ўчастак абсадзіў елкамі. І калі ў 1950 годзе нашу хату перасыпалі, то пусцілі на сцены і дрэвы, пасаджаныя ім. Сапраўды, каля дома захавалася яшчэ некалькі хваін. - Але на вашым бацькоўскім доме пазначаны 1926 год? - Сашанька, дык гэта ўзялі закот з гумна , якое майстраваў мой тата, і перанеслі на хату. - А ці былі вы на магіле свайго бацькі? - Вельмі хацелася і нам - дзецям, і маме. Але раней не было такой магчымасці. Так і памерла мая мамачка ў 1991 годзе, 30 верасня. Я ведаю толькі, што яго пахавалі ў 1,5 км ад вёскі Шкрослаў (недалёка ад горада Хнемно, што ў Польшчы). Ці знойдзеш там цяпер яго магілу? -

Бабуля Ніна, раскажыце пра сваё жыццё. - Што ж, Сашачка, расказваць. Пайшла я ў Чэрнікаўскую школу амаль у 7 гадоў, скончыла 7 класаў ў Чэрнікаўшчыне, затым 8 клас - у Дзямідавічах. Затым вывучылася на штукатура ў 10 мінскім вучылішчы, два гады адпрацавала ў Лідзе, затым 1 год на будоўлі ў Дзяржынску. Але вясною 1964 года сястра выйшла замуж, і мама засталася адна. Прыйшлося вярнуцца дадому. У калгасе “Іскра” была паляводам, а з 1978 па 1996 г. працавала даяркай. Пасля выхаду на пенсію разам з мужам былі 6 гадоў даглядчыкамі на адкормачніку буйнай рагатай жывёлы. -

А як склаўся лёс вашых брата і сясцёр? - Вера жыла ў Саковічах, працавала ў саўгасе, памерла ў 1996 годзе. Брат Іван вывучыўся на электрыка, жыў у Мінску, памёр у 1992 годзе.Сястра Жэня жыве ў Івацэвічскім раёне, мае двух сыноў, дачку, унукаў. Дзякую бабулі Ніне за аповед-споведзь, зычу ёй моцнага здароўя і жадаю, каб збылася яе мара - пакласці кветкі на магілу свайго бацькі.

                                                                                                                                Давідовіч Аляксандр, 9 клас

2015 г.